31987R0393
L 040/9
JURNALUL OFÍCIAL AL UNIUNII EUROPENE
REGULAMENTUL (CEE) NR. 393/87 AL COMISIEI
din 9 februarie 1987
de modificare a Regulamentului (CEE) nr. 1963/79 de stabilire a normelor de aplicare a restituirii la producție pentru uleiurile de măsline utilizate la fabricarea anumitor conserve
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și grăsimilor (1), astfel cum a fost modificat ultima dată prin Regulamentul (CEE) nr. 1454/86 (2),
având în vedere Regulamentul (CEE) nr. 591/79 al Consiliului din 26 martie 1979 de stabilire a normelor generale privind restituirea pentru producție pentru uleiurile de măsline utilizate în fabricarea anumitor conserve (3), astfel cum a fost modificat ultima dată prin Regulamentul (CEE) nr. 3788/85 (4), în special articolul 9,
întrucât articolul 2 alineatul (3) din Regulamentul nr. 1963/79 al Comisiei (5) prevede ca valabilitatea cererii de control să existe numai pentru procesul de fabricație care urmează să se încheie în termen de trei luni de la depunerea cererii; întrucât experiența a arătat că acest termen este necorespunzător, din punct de vedere tehnic, pentru anumite procese de fabricație a conservelor în care uleiul de măsline se folosește nu numai ca agent de conservare, ci și ca ingredient activ în prepararea produsului finit; întrucât, pentru a permite acestor conserve să beneficieze, de asemenea, de restituire pentru producție, trebuie prevăzută posibilitatea ca statele membre să stabilească un termen de până la opt luni în cazul produselor pentru a căror preparare termenul de trei luni stabilit este insuficient;
întrucât măsurile prevăzute de prezentul regulament sunt conforme cu avizul Comitetului de gestionare pentru uleiuri și grăsimi,
ADOPTĂ PREZENTUL REGULAMENT:
Articolul 1
La articolul 2 alineatul (3) din Regulamentul (CEE) nr. 1963/79 se inserează al doilea paragraf, după cum urmează:
„Cu toate acestea, statele membre pot să prevadă un termen mai lung, de cel mult opt luni, în cazul în care în procesul de fabricare a conservelor este necesar ca uleiul să rămână în contact cu peștele sau cu legumele o perioadă mai lungă decât cea prevăzută în primul paragraf.”
Articolul 2
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 1987.